Kindlasti on neis tegelastes, kes "Noores Eestis" tegutsevad, oma annus müütilisust - nende prototüübid ongi ju müüdid eesti kultuuriloost. Aga meie loo toimumisajal on nad noored inimesed oma soovide, kirgede ja ootustega. Nad on lihast ja luust inimesed, mängu- ja elurõõmsad, nad ei ela teadmisega, et saja aasta pärast on nende nimed kuldsete tähtedega ajalukku kirjutatud, et nende kujud kaunistavad Eestimaa eri paiku ja et nad sellepärast peavad respektaablid välja nägema ja oma seisusele vastavalt käituma. Nad võivad loota, et nii läheb, ja selles lootuses tegutseda, aga selles tegutsemises on noortele kukkedele omast uljust ja kutsikalikku mängurõõmu. Nad tahavad ennast nähtavaks ja kuuldavaks teha ja leiutavad selleks viisi, mis tollel hetkel võimalik. See, et tehtavast saab legend, on juba tuleviku teema.